عبدالله، غني ته د اروپايي ټولنې د مبارکۍ په ویلو خواشیني ښودلې
د ثبات او همپالنې انتخاباتي ډلې مشر عبدالله عبدالله، د اروپايي ټولنې له خوا محمداشرف غني ته په انتخاباتو کې د بریا د مبارکۍ پر ورکولو اعتراض کړی دی.
ښاغلي عبدالله په یو لیک کې د بهرنیو اړیکو او سیاسي پالیسۍ په چارو کې د اروپایي ټولنې جګپوړي استازي جوسیپ بوریل له خوا جمهور رئيس غني ته د مبارکۍ پر ویلو خواشیني او حیرانتیا څرګنده کړې ده. عبدالله عبدالله دا اقدام د افغانستان د خلکو او انتخاباتي ډلو د توقع او د اروپايي ټولنې د رغوونکي او بې‌پرۍ دریځ خلاف بللی دی. عبدالله په دغه لیک کې چې د پنجشنبې په ورځ یې په خپل فیسبوک کې د اعتراض په توګه خپور کړی، لیکلي دي: "هیله لرم چې په کابل کې د اروپایي ټولنې محترم هیات په دې برخه کې لازم توضیحات وړاندې کړي او خپل رغوونکی دریځ د افغانستان له خلکو سره شریک کړي". ښاغلي عبدالله یو ځل بیا ټینګار کړی چې د انتخاباتو کمېسیون له خوا اعلان شوي نتایج نه مني. د بهرنیو اړیکو او سیاسي پالیسۍ په چارو کې د اروپایي ټولنې استازي جوسیپ بوریل د چهارشنبې په ورځ د فبروري په ۱۹مه (سلواغې ۳۰) په یوې ټیلیفوني اړیکه کې جمهور رئیس محمداشرف غني ته په انتخاباتو کې د بریالي کیدو مبارکي ورکړه. همدا شان د اروپايي ټولنې سربیره د کویت او هندوستان حکومتونو هم ښاغلي غني ته په دغو انتخاباتو کې د بریا مبارکۍ ورکړي دي. د افغانستان د انتخاباتو کمېسیون د تلې/میزان په شپږمه د جمهوري ریاست انتخاباتو کې، محمداشرف غني د ۵. ۶۴ فیصده معتبرو رایو په ترلاسه کولو سره ګټونکی اعلان کړ. دغه کمېسیون د چهارشنبې په ورځ ناوخته ښاغلي غني ته په انتخاباتو کې د ګټونکي کاندید باورلیک یا انتخاباتي وثیقه هم رسماً وسپارله. عبدالله عبدالله په دغو انتخاباتو کې ۳۹. ۵۲ فیصده معتبرې رایې ترلاسه کړي دي.